## Rješenje kojim se odbija zahtjev Ante Petrovića iz St. Pöltena, Austrija, rođenog 7. svibnja 1962. u Prisadi, Bosna i Hercegovina, za izdavanje ovlaštenja za obav­ljanje poslova posredovanja, odnosno zastupanja u osiguranju

### NN 106/2006 (27.9.2006.), Rješenje kojim se odbija zahtjev Ante Petrovića iz St. Pöltena, Austrija, rođenog 7. svibnja 1962. u Prisadi, Bosna i Hercegovina, za izdavanje ovlaštenja za obav­ljanje poslova posredovanja, odnosno zastupanja u osiguranju

# HRVATSKA AGENCIJA ZA NADZOR FINANCIJSKIH USLUGA

**2381**

Na temelju odredbi članka 15. stavak 1. točka 4. alineja 3. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05), te odredbi članka 249. i članka 248. Zakona o osiguranju (»Narodne
novine« broj 151/05), Uprava Hrvatske agencije za nadzor financijskih usluga
odlučujući o zahtjevu Ante Petrovića iz St. Pöltena, Dr. Otto Tschadek-Str.
32/1, Austrija, za izdavanje ovlaštenja za obavljanje poslova posredovanja,
odnosno zastupanja u osiguranju, na sjednici održanoj 21. rujna 2006. godine
donijela je

## RJEŠENJE

I. Odbija se zahtjev Ante Petrovića iz St. Pöltena, Dr. Otto Tschadek-Str. 32/1,
Austrija, rođenog 7. svibnja 1962. godine u Prisadi, Bosna i Hercegovina, za
izdavanje ovlaštenja za obavljanje poslova posredovanja, odnosno zastupanja u
osiguranju.
II. Ovo rješenje objavit će se u »Narodnim novinama«.

```
Obrazloženje
```

Dana 7. lipnja 2006. godine Ante Petrović iz St. Pöltena, Dr. Otto Tschadek-Str.
32/1, Austrija, rođen dana 7. svibnja 1962. godine u Prisadi, Bosna i
Hercegovina, podnio je zahtjev klasa: UP/I-453-06/06-02/503, Hrvatskoj agenciji
za nadzor financijskih usluga (dalje u tekstu: Agencija), za izdavanje
ovlaštenja za obavljanje poslova posredovanja u osiguranju na osnovi ostvarene
licence u Austriji.
Uz navedeni zahtjev priložena je sljedeća dokumentacija: preslik izvatka iz
Obrtničkog registra Gradske uprave glavnog grada savezne pokrajine St. Pölten,
registarski broj 302-01/10/02318 od 9. 11. 2004. godine, preslik izvatka iz
Obrtničkog registra Gradske uprave glavnog grada savezne pokrajine St. Pölten,
registarski broj 01/10/04478 od 9. 11. 2004. godine, preslik potvrde o
osiguranju imenovanog vezano uz osiguranje od odgovornosti za posrednike
osiguravajućeg društva Wiener Städtische od 18. 2. 2005. godine, preslik izvatka
iz Obrtničkog registra Gradske uprave glavnog grada savezne pokrajine St. Pölten,
registarski broj 302-01/10/04478 od 16. 6. 2005. godine, preslik svjedodžbe
Gospodarske komore Donje Austrije, Ureda za majstorske ispite od 24. 10. 2005.
godine, da je imenovani položio ispit za investicijsko savjetovanje modul 2 za
obrt investicijsko savjetovanje, potvrdu agencijskog odnosa od 24. 5. 2005.
godine, preslik svjedodžbe o završnom ispitu, odnosno da je imenovani završio
četvrti razred kao završni razred Škole za unutrašnje poslove u Sarajevu, Bosna
i Hercegovina, preslik putovnice izdane od MUP Sesvete dana 2. 2. 1998. godine,
preslik domovnice, ovjereni prijevod s njemačkog jezika Svjedodžbe o ispitu za
poduzetništvo.
Dana 9. 6. 2006. godine dostavljen je dokaz o plaćenoj naknadi i
administrativnoj pristojbi za izdavanje ovlaštenja za obavljanje poslova
posredovanja u osiguranju.
Dana 27. 7. 2006. godine dostavljena je izjava kojom podnositelj zahtjeva
zahtijeva da se u slučaju ne ispunjavanja uvjeta za izdavanje ovlaštenja za
obavljanje poslova zastupanja u osiguranju, taj zahtjev preinači u zahtjev za
izdavanje ovlaštenja za obavljanje poslova zastupanja u osiguranju.
Zahtjev nije osnovan.
Temeljem odredbi članka 12. Pravilnika o uvjetima za stjecanje i provjeru
stručnih znanja potrebnih za dobivanje ovlaštenja za obavljanje poslova
zastupanja, odnosno posredovanja u osiguranju (»Narodne novine« broj 45/06,
dalje u tekstu: Pravilnik), osobama koje su u inozemstvu položile ispit za
ovlaštenog posrednika za osiguranju, Agencija može izdati ovlaštenje za
obavljanje poslova posredovanja u osiguranju bez polaganja ispita, ako Komisija
ocijeni da program za polaganje ispita položenog u inozemstvu u bitnome ne
odstupa od programa za polaganje ispita iz članka 5. stavka 2. Pravilnika i ako
ispunjavaju i druge uvjete određene Pravilnikom, odnosno da podnositelj zahtjeva
između ostalih uvjeta ima najmanje visoku stručnu spremu, da nije osuđivan za
kaznena djela iz područja gospodarskog kriminala i da nije pod istragom, te da
ima najmanje jednogodišnje iskustvo u području poslova osiguranja, a kako je to
propisano člankom 249. stavak 2. Zakona o osiguranju.
U provedenom postupku utvrđeno je da podnositelj zahtjeva Ante Petrović ima
srednju stručnu spremu, da nije dostavio uvjerenje o nekažnjavanju i propisan
dokaz o traženom radnom iskustvu, a ostala priložena dokumentacija dostavljena
je u neovjerenom presliku i prijevodu, osim Svjedožbe o ispitu za poduzetništvo
kako je to naprijed navedeno.
Slijedom navedenog, podnositelj zahtjeva Ante Petrović ne ispunjava uvjete
propisane odredbama članka 249. stavak 2. Zakona o osiguranju i članka 2.
Pravilnika, odnosno nema najmanje visoku stručnu spremu, te nedostatak ostalih
dokaza, odnosno nedostaci u dostavljenim dokazima ne utječu na odluku o
podnesenom zahtjevu, pa je odlučeno kao pod točkom I. izreke ovog rješenja.
Obzirom da je podnositelj zahtjeva Ante Petrović u izjavi od 27. 7. 2006. godine
zatražio da se u slučaju odbijanja njegovog zahtjeva za izdavanje ovlaštenja za
obavljanje poslova posredovanja u osiguranju, isti preinači u zahtjev za
izdavanje ovlaštenja za obavljanje poslova zastupanja u osiguranju, u provedenom
postupku razmatran je i taj alternativni zahtjev, te je utvrđeno da nije osnovan
jer nije ispunjen uvjet propisan odredbom članka 248. stavak 2. točka 1. i 4.
Zakona o osiguranju, odnosno podnositelj zahtjeva nije položio ispit za provjeru
stručnih znanja potrebnih za dobivanje ovlaštenja za obavljanje poslova
zastupanja u osiguranju, niti je dostavio dokaz o nekažnjavanju, odnosno da nije
pod istragom, čime nisu ispunjeni niti uvjeti propisani odredbom članka 2.
Pravilnika, za izdavanje ovlaštenja za obavljanje poslova zastupnika u
osiguranju, pa je odlučeno kao pod točkom I. izreke ovog rješenja.
Temeljem odredbe članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

POUKA O PRAVNOM LIJEKU

Ovo rješenje je konačno. Protiv njega nije dopuštena žalba, ali se može
pokrenuti upravni spor podnošenjem tužbe Upravnom sudu Republike Hrvatske u roku
od 30 dana od dana njegova primitka.

Klasa: UP/I-453-06/06-02/503
Urbroj: 326-112-06-4
Zagreb, 21. rujna 2006.

Predsjednik Uprave
**Ante Samodol**, v. r.

Rješenje, NN 106/2006-2381
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)